Christiansfeld
Store norske leksikon,Geografi,Verdens geografi,Europa,Danmarks geografi
Christiansfeld er en by i den østlige delen av Sønderjylland i Danmark, mellom Kolding og Haderslev. Byen har 2945 innbyggere i 2017.
Christiansfeld ble anlagt i 1773 av Brødremenigheten (Herrnhuterne) og oppkalt etter Christian 7. På slutten av 1700-tallet og begynnelsen av 1800-tallet øvde denne menigheten en betydelig innflytelse på den danske kirke, som motvekt mot rasjonalismen. Til menigheten var det knyttet en oppdragelsesanstalt, hvor også mange norske oppholdt seg i første halvdel av 1800-tallet, blant andre Camilla Collett. Byens berømte honningkaker er blitt bakt i Brødrehusets Bageri siden 1976, mens tradisjonen går tilbake til 1783.Byen har mange gamle og velbevarte bygninger, som Brødrehuset (1774), Fremmedhuset (1773), Søstrehuset (1776) og Enkehuset (1779). Brødremenighetens kirke er fra 1777, kirkegården der alle gravstøttene er identisk utformet og hvor menn og kvinner ligger i separate felter, heter Gudsdager. Christiansfeld står på UNESCOs verdensarvliste fra 2015.I dag finnes det store næringsmiddelindustrier her, blant annet Arla Food og Danæg.